b'\n_START_ARTICLE_\nSami Hirvonen\n_START_SECTION_\nUra\n_START_PARAGRAPH_\nHirvonen toimi kauden 2003\xe2\x80\x932004 Tampereen Ilveksen C-nuorten p\xc3\xa4\xc3\xa4valmentajana ja valmensi joukkueen Suomenmestaruuteen kev\xc3\xa4\xc3\xa4ll\xc3\xa4 2004. Vuodet 2005\xe2\x80\x932008 h\xc3\xa4n toimi Ilveksen A-nuorten p\xc3\xa4\xc3\xa4valmentajana. _NEWLINE_Kaudeksi 2008\xe2\x80\x932009 Hirvonen siirtyi valmentamaan Mestis-joukkue Lemp\xc3\xa4\xc3\xa4l\xc3\xa4n Kisaa. H\xc3\xa4n valmensi joukkueen toisella kaudellaan 2009\xe2\x80\x932010 nelj\xc3\xa4nneksi. Toukokuussa 2010 Hirvonen liittyi Petri Mattilan johtamaan Tapparan valmennusryhm\xc3\xa4\xc3\xa4n. Mattila kuitenkin erosi p\xc3\xa4\xc3\xa4valmentajan teht\xc3\xa4vist\xc3\xa4 jo ennen kauden 2010\xe2\x80\x932011 alkua elokuussa 2010. Hirvonen otti h\xc3\xa4nen paikkansa, kunnes Tappara l\xc3\xb6yt\xc3\xa4isi uuden p\xc3\xa4\xc3\xa4valmentajan. Noin kaksi viikkoa my\xc3\xb6hemmin h\xc3\xa4net nimettiin joukkueen uudeksi p\xc3\xa4\xc3\xa4valmentajaksi ja Hirvonen teki 1+1-vuotisen sopimuksen._NEWLINE_Tammikuussa 2011 Hirvonen k\xc3\xa4ytti optionsa ja jatkoi Tapparan p\xc3\xa4\xc3\xa4valmentajana my\xc3\xb6s kaudella 2011\xe2\x80\x932012. Syyskuun lopussa 2011, kauden alettua Tapparan osalta heikosti, seura palkkasi h\xc3\xa4nen tilalleen uudeksi p\xc3\xa4\xc3\xa4valmentajakseen JYPist\xc3\xa4 kaksi viikkoa aiemmin l\xc3\xa4hteneen Risto Dufvan. Hirvonen kuitenkin jatkoi loppukauden seuran edustusjoukkueen valmennusryhm\xc3\xa4ss\xc3\xa4 apuvalmentajan teht\xc3\xa4v\xc3\xa4ss\xc3\xa4._NEWLINE_Syyskuussa 2012 Hirvonen liittyi Kalevan Pallon valmennusryhm\xc3\xa4\xc3\xa4n noin puolitoista viikkoa ennen kauden 2012\xe2\x80\x932013 alkua. H\xc3\xa4n toimi muutama p\xc3\xa4iv\xc3\xa4 aiemmin p\xc3\xa4\xc3\xa4valmentajana aloittaneen Jari Laukkasen apuvalmentajana. Huhtikuussa 2013 julkistettiin h\xc3\xa4nen liittyv\xc3\xa4n kaksivuotisella sopimuksella Tuomas Tuokkolan johtamaan Tampereen Ilveksen SM-liigajoukkueen valmennusryhm\xc3\xa4\xc3\xa4n.\n_START_SECTION_\nMuuta\n_START_PARAGRAPH_\nSami Hirvonen syntyi ilman vasemman k\xc3\xa4den sormia ja vasenta s\xc3\xa4\xc3\xa4rt\xc3\xa4. H\xc3\xa4n on pelannut Suomen proteesimaajoukkueessa ja k\xc3\xa4ytt\xc3\xa4\xc3\xa4 jalkaproteesia. Hirvosen pikkuveljet Tomi ja Ville ovat entisi\xc3\xa4 SM-liigahy\xc3\xb6kk\xc3\xa4\xc3\xa4ji\xc3\xa4. Veljesten is\xc3\xa4 on Liiga-Ilveksen entinen puheenjohtaja Simo Hirvonen.'